b'\n_START_ARTICLE_\nStor bloddr\xc3\xa5pesvermer\n_START_SECTION_\nUtseende\n_START_PARAGRAPH_\nEn middelsstor (vingespenn 32 \xe2\x80\x93 40 mm), r\xc3\xb8d og svart sommerfugl. Den er den st\xc3\xb8rste av de norske bloddr\xc3\xa5pesvermerne, og skilles normalt fra alle bortsett fra seksflekket bloddr\xc3\xa5pesvermer p\xc3\xa5 st\xc3\xb8rrelsen. Fra denne arten skilles den lett p\xc3\xa5 at den har fem, ikke seks, r\xc3\xb8de flekker p\xc3\xa5 forvingen. Den kan ligne p\xc3\xa5 liten bloddr\xc3\xa5pesvermer, men skiller seg fra denne, i tillegg til p\xc3\xa5 st\xc3\xb8rrelsen, ved at de tre ytterste r\xc3\xb8de flekkene i forvingen er temmelig runde. Kroppen er svart med en bl\xc3\xa5lig, silkeaktig glans. Forvingen er metallisk bl\xc3\xa5svart med fem skarpt r\xc3\xb8de flekker, de tre ytterste av disse er kvadratiske til sirkelrunde, ikke avlange. Bakvingen er skarpt r\xc3\xb8d med en ganske bredt svart ytterkant. Larven ligner sterkt p\xc3\xa5 larven til seksflekket bloddr\xc3\xa5pesvermer, er lysgul med en rad av svarte flekker p\xc3\xa5 hver side og korte, hvite b\xc3\xb8rster.\n_START_SECTION_\nLevevis\n_START_PARAGRAPH_\nArten lever p\xc3\xa5 solrike, \xc3\xa5pne omr\xc3\xa5der, som t\xc3\xb8rrbakker. De gjenlevende norske bestandene holder til p\xc3\xa5 rasmarker ved fjordene p\xc3\xa5 Nordvestlandet, her kan arten v\xc3\xa6re ganske tallrik. Larvene utvikler seg p\xc3\xa5 ulike urter i erteblomstfamilien (Fabaceae). De voksne sommerfuglene flyr om dagen i juli og august.\n_START_SECTION_\nUtbredelse\n_START_PARAGRAPH_\nDen er utbredt i Europa og Sibir. I Norge er den funnet over store deler av S\xc3\xb8r-Norge bortsett fra den s\xc3\xb8rligste delen av Vestlandet, men i dag ser den ut til \xc3\xa5 v\xc3\xa6re utd\xc3\xb8dd p\xc3\xa5 \xc3\x98stlandet. Det er fortsatt livskraftige bestander i indre fjordstr\xc3\xb8k i Sogn og Fjordane og M\xc3\xb8re og Romsdal.'